Slim voetgangeroorgang kan verkeer beperkEen van die voetgangeroorgang. (Foto: Verskaf) ŉ Innoverende voetgangeroorgang wat voetgangers se bewegings monitor moet nou die verkeer in dele van die Moederstad beter reguleer. Die stelsel, wat die eerste van sy soort in Suid-Afrika is, is by vier verskillende voetgangeroorgange in Bloubergstrand geïnstalleer, onderskeidelik in Marine- en Otto-rylaan. Rob Quintas, burgemeesterskomiteelid vir stedelike vervoer, sê termiese sensors is onder die onderskeie voetgangeroorgange geplaas om verkeer beter te reguleer in gebiede waar daar groot volumes voertuie en voetgangers is. “Ons sien gereeld dat motors by rooi verkeersligte toustaan nadat voetgangers lank reeds die pad oorgesteek het,” sê hy. “Met hierdie innoverende stelsel word die termiese sensors by voetgangeroorgange gebruik om vas te stel of daar enige voetgangerbeweging is. Sou die voetganger die opsporingsone verlaat voordat die voetgangersiklus geaktiveer is, sal die voetgangerversoek heeltemal gekanselleer word en voertuie sal nie onnodig opgehou word nie.” Dié soort stelsel word wyd in dele van Europa gebruik om verkeer te reguleer. Die stelsel is by vier verskillende voetgangeroorgange in Bloubergstrand geïnstalleer. (Foto: Verskaf) “Hopelik sal ons met die termiese sensors minder verkeersoortredings en gefrustreerde motoriste hê,” sê Quintas. “Die stelsel sal ook help met verkeersvloei en besoedeling beperk wat veroorsaak word deur voertuie wat vir ŉ lang tyd op een plek luier. Nog ŉ bonus is dat daar ook nou minder vandalisme gaan wees. Dit gebeur dikwels dat die knoppies by voetgangeroorgange met stokke vasgedruk word of stukkend is. ŉ Termiese voetgangeroorgang het nie knoppies nodig nie, aangesien dit outomaties werk.” Die nuwe tegnologie word deur ŉ opsporingsensor gedryf en maak gebruik van termiese beelde om voetgangers en fietsryers op te spoor. “Die stelsel word nie deur lae beligtingstoestande of selfs totale duisternis geraak nie, aangesien dit termiese beelding gebruik om mense se teenwoordigheid te registreer. Dit bied dus betroubare opsporing en werk goed in alle weerstoestande.” Quintas het onderneem om die stelsel dop te hou en enige veranderinge aan te bring, indien nodig. Die sensors kan moontlik in die toekoms op ander plekke geïmplementeer word, afhangende van die geskiktheid daarvan en beskikbare befondsing.